RESOLUCIÓN do 28 de xaneiro de 2026 pola que se publican as contías das transferencias finalistas efectuadas no exercicio 2025 ao abeiro do Decreto 99/2012, do 16 de marzo, polo que se regulan os servizos sociais comunitarios e o seu financiamento.
Consellería de Política Social e Igualdade — III. Outras disposicións — 12/02/2026

De conformidade co disposto no artigo 64 do Decreto 99/2012, do 16 de marzo, polo que se regulan os servizos sociais comunitarios e o seu financiamento, publícanse as contías das transferencias finalistas efectuadas a cada corporación local no exercicio 2025, ao abeiro do mencionado Decreto 99/2012, do 16 de marzo.
O crédito orzamentario destinado ao financiamento das transferencias finalistas destinadas a financiar os gastos correntes para o mantemento e realización de programas de servizos sociais comunitarios municipais correspondentes ao exercicio 2025 ascendeu a 15.242.645,66 euros, repartidos nas seguintes aplicacións dos orzamentos xerais da Comunidade Autónoma de Galicia para o ano 2025:
– 278.268,48 euros con cargo á aplicación orzamentaria 08.03.313C.460.0-proxecto 2023 00143.
– 14.964.377,18 euros con cargo á aplicación orzamentaria 08.03.313C.460.2-proxecto 2015 00474. Nesta aplicación deberá terse en conta que da contía total, 41.972,11 euros corresponden a reintegros de cantidades que supuxeron unha saída de fondos durante o ano 2025 por implicar un exceso na contía do primeiro anticipo do exercicio. Os devanditos reintegros foron incoados unha vez revisada a xustificación do ano 2024, de acordo co disposto no artigo 33.1.c) da Lei 9/2007, do 13 de xuño, de subvencións de Galicia.
Ás contías anteriores hai que sumarlles o importe correspondente aos remanentes procedentes do exercicio anterior e que foron incorporados para o financiamento destes servizos no exercicio 2025. O importe dos remanentes incorporados ascendeu a 2.106.423,06 euros. Porén, os remanentes totais declarados polas corporacións locais ascenden á contía total de 2.142.251,58 euros, incluíndose neste importe a cantidade antes mencionada de 2.106.423,06 euros e o montante de 35.828,52 euros en concepto de reintegros de financiamento concedido no ano anterior por remanentes que non puideron ser obxecto de compensación e que non supuxeron unha saída de fondos durante o ano 2025. Do mesmo xeito que o indicado para os reintegros que supuxeron un exceso na contía do primeiro anticipo, estes reintegros efectúanse unha vez revisadas as xustificacións do ano 2024, de acordo co disposto no artigo 33.1.c) da Lei 9/2007, do 13 de xuño.
Unha vez incorporados os ditos remanentes, o importe total das devanditas transferencias finalistas ascendeu a 17.307.096,61 euros.
Cómpre salientar que as transferencias finalistas destinadas a financiar os gastos correntes para o mantemento e realización de programas de servizos sociais comunitarios municipais correspondentes ao exercicio 2025 foron cofinanciadas parcialmente con fondos finalistas procedentes da Administración xeral do Estado (Ministerio de Dereitos Sociais Consumo e Axenda 2030), nunha contía de 8.717.055,81 euros, a través de dúas liñas de financiamento: prestacións básicas dos servizos sociais e Programa para o reforzo dos equipos de atención á infancia e á familia nos servizos de atención primaria, en execución do previsto na Lei orgánica 8/2021, do 4 de xuño, de protección integral á infancia e á adolescencia fronte á violencia.
A xestión destas transferencias finalistas correspóndelle á Dirección Xeral de Inclusión Social, de conformidade co previsto no artigo 18 e seguintes do Decreto 139/2024, do 20 de maio, polo que se establece a estrutura orgánica da Consellería de Política Social e Igualdade.
Así mesmo, o crédito orzamentario destinado ao financiamento das transferencias finalistas destinadas a «axuda no fogar a persoas valoradas como dependentes» ascendeu a un total de 111.526.109,91 euros. A este importe débese incorporar a cifra total de remanentes procedentes do exercicio anterior por 1.910.871,46 euros. Deste xeito, o importe total das mencionadas transferencias finalistas supón un montante de 113.436.981,37 euros.
As transferencias finalistas destinadas a financiar a «axuda no fogar a persoas valoradas como dependentes» tamén foron parcialmente cofinanciadas con fondos finalistas procedentes da Administración xeral do Estado (Ministerio de Dereitos Sociais, Consumo e Axenda 2030-Imserso) nunha contía de 52.128.534,00 euros, con cargo aos fondos estatais destinados á atención de persoas en situación de dependencia.
A xestión destoutras transferencias finalistas correspóndelle á Dirección Xeral de Maiores e Atención Sociosanitaria, de conformidade co previsto no artigo 24 e seguintes do Decreto 139/2024, do 20 de maio.
Na súa virtude, no uso das atribucións establecidas ao abeiro do artigo 34 de Lei 1/1983, do 22 de febreiro, reguladora da Xunta e da súa Presidencia, e de acordo coas competencias establecidas no Decreto 139/2024, do 20 de maio,
Ordenar a publicación das contías das transferencias finalistas efectuadas no exercicio 2025 ao abeiro do Decreto 99/2012, do 16 de marzo, polo que se regulan os servizos sociais comunitarios e o seu financiamento, que figuran no anexo.
Santiago de Compostela, 28 de xaneiro de 2026